Papersnake/gushiwen huggingface dataset:
朱念陶夫妇五十双寿十首 其七
曹家达（清代）

六载赐环日，惊心风木寒。又兼儿妇病，真觉鲜民难。

茂草道成茀，旋涡舟上滩。终天空有泪，惭悔久南冠。
赠东林白大师
李中（五代）

虎溪久驻灵踪，禅外诗魔尚浓。卷宿吟销永日，

移床坐对千峰。卷苔冷锁幽径，微风闲坐古松。

自说年来老病，出门渐觉疏慵。
寿宪使江寺簿八首以座右公廉勤谨忠信和缓八字为韵 其八
程公许（宋代）

缓有用有体，事须明眼看。用欲行而宜，体则偏于缓。

射审固而发，斯理一以贯。仁静寿可占，巧历那得算。
宴都尔伯特亲王策凌郡王策凌乌巴什等于万树园诗以纪事 其三
弘历（清代）

渠搜何必镇天骄，来贺倾诚不惮遥。外厩马为中厩献，新宾人并旧宾邀。
春柳十咏 其七 朱门柳
敦敏（清代）

二月风微景色柔，笙箫别院翠云浮。鸟啼烟重横金缕，人怯春云倚画楼。

汉苑眉纤春正浅，楚宫腰细舞堪愁。朱门从古空流水，几树垂杨过客舟。
登程主簿南亭
赵湘（宋代）

南溪亭蔽月，主簿好看云。
暇日曾移树，炎风尽带薰。
四窗山曲入，一径草微分。
买石清流底，名贤待赠君。
上帅漕闵雨十首
彭龟年（宋代）

天时不可齐，天心不可违。
君子能知天，手转丰凶机。
春半久雨走笔五首
方回（元代）

万事心空口亦箝，如何感事气犹炎。
落花满砚慵磨墨，乳燕归梁急卷帘。
诗句妄希敲月贾，郡符深愧钓滩严。
千愁万恨都消处，笑指邻楼一酒帘。
所苦之中无以遣闷更题新竹别献五章幸赐披览
李至（宋代）

牡丹灼灼看何厌，芍药夭夭种已多。
却要閒红兼閒紫，不辞侵迳复又莎。
旧根今岁移才活，新笋前春出便过。
犹欠小桃花两树，夹丛争艳压枝柯。
同赵宜之赋梨花月
刘勋（金朝）

雪树生香淡月边，相媒相合斗清妍。空庭冷落秋千影，虚度良宵亦可怜。
荣老台
杨杰（宋代）

知节能全节，辞荣老更荣。閒居玩图史，得意傲公卿。

自有琴藏匣，何须金满籯。子孙承义训，力学重清名。
念奴娇（再和）
吴潜（宋代）

为嫌涂抹，向万红丛里，澹然凝素。非粉非酥能样别，只是凌波素女。隋沼浓妆，汉池冶态，争心沧浪浦。净鸥洁鹭，有时飞到佳处。

梦绕太华峰巅，与天一笑，不觉跻攀苦。十丈藕船游汗漫，何惜浮生孤注。午鼓惊回，依然尘世，扑簌疏窗雨。起来寂寞，倚阑一饷愁伫。
偈颂六十首
释昙华（宋代）

佛祖正印，衲僧藞苴。
有眼如盲，有口如哑。
更问如何，可知礼也。
赏牡丹应教
谦光（唐代）

拥衲对芳丛，由来事不同。鬓从今日白，花似去年红。

艳异随朝露，馨香逐晓风。何须对零落，然后始知空。
人日
庞嵩（明代）

天开人日此从新，六十六年春复春。霜鬓日添新样子，铁心空复旧时人。

千年授受惭邹鲁，三氏依违叹越秦。我欲扩摧麾赤帜，属谁帷幄共参论。
惜馀春慢 其二 燕九忆长安旧游，用周美成韵
梁清标（清代）

灯夕才过，芳原九日，仙阙白云遮断。帘青酤客，草绿王孙，迤逦暖风轻扇。

驰骤侠少青骢，玉勒金羁，雕弧长箭。走珠軿隐隐，水边红袖，笑声来远。

犹记忆、朋辈开樽，桥西清眺，沾醉春衣痕染。习池倒载，兰若停骖，人事倏然多变。

悬想旗亭旧游，一样韶光，柳娇莺倩。怅离群、数载极目，苍山几点。
上茶使邹郎中孟卿 其一
程公许（宋代）

四海一道乡，千古有生意。元宗得君侯，风流是以似。

窅然天机深，宁以物欲累。丈夫要如此，步步皆实地。
姚行简抚干归霅川
袁说友（宋代）

一见油然慰所望，巾车更辱到他乡。
相从乐处光阴速，索笑浓时意味长。
樽酒未堪留好客，湖山早已关归艎。
秋来尚忆门前路，莫惜溪头屡买航。
代石留别用前韵
李东阳（明代）

钝质亲劳琢更锼，又随筐篚过旁州。
相逢却有搏沙恨，欲往先防见玉羞。
君义比金谁合断，我心非水亦分流。
如闻翰苑将移篆，愿与钤封一处收。
玉艳亭即事五首
白玉蟾（宋代）

正月梅花尽，一溪春雨香。
燕方寻故垒，蜂已葺华房。
记梦二首
释云岫（宋代）

十分清白旧家风，明月堂前夜正中。
四十一条桥暗事，眼头只作一桥通。
夏雨
韩淲（宋代）

转输三伏雨，探借九秋风。沾洒莲犹碧，飘摇叶未红。

荒凉甘退缩，清润拟从容。在野农人喜，仍年禾黍丰。
满江红·暝霭黄昏
胡惠斋（宋代）

暝霭黄昏，灯檠上、荧荧初炙。银焰袅、孤光分夜，寸心凝碧。留照娇颜欢笑偶，上元庆赏嬉游夕。笑聚萤、积雪与偷光，寒儒忆。蝶眷恋，成何得。花传喜，知何日。听邻家昨夜，扣阍谁觅。焰短始知新月上，摇红孤馆因风急。恨那人、别後不成眠，时时剔。
偶成
吕颐浩（唐代）

金风萧瑟动疏帘，细雨霏微拂画檐。篱菊半开家酿熟，自惭生理胜陶潜。
冬日梅窗书事四首 其一
朱淑真（宋代）

明窗莹几净无尘，月映幽窗夜色新。
惟有梅花无限意，射人又放一枝春。
初九日
赵蕃（宋代）

一片花飞春未知，杜陵野客已深悲。
况堪昨夜狂风雨，吹折东家桃树枝。
蜀葵咏
陈陶（唐代）

绿衣宛地红倡倡，熏风似舞诸女郎。

南邻荡子妇无赖，锦机春夜成文章。
偈颂二十一首
释普宁（宋代）

拄杖头边，草鞋跟底。
随缘放旷，隐遁过时。
岂谓业债难逃，复落隐家绻缋，
扶病拖泥带水。只得竖四横三，
乘时拽取取。正续山与云黄山斗额，
为复是神通游戏。为复是法尔如然。
不见道，浙东山，
浙西水，四海五湖皇化里。
再和 其四
何梦桂（宋代）

劫池出墨灰，厄海腾洪波。阴阳互勃蚀，天地相激摩。

人生寿能几，百岁易蹉跎。毋用戚戚忧，且赋浩浩歌。

鸴鸠渐溟鹏，修鲸渺沙鮀。物性各有极，相企成舛讹。

顺天以全德，安土以敦和。及时且娱乐，不乐将奈何。
偈颂二十二首
释妙伦（宋代）

安眠露地牛，未脱黄金索。
常在雇盼中，牧童难捉摸。
赠王介甫
王令（宋代）

当世胸怀万古淳，平生才术老经纶。
况逢尧舜登贤日，不复伊周望古人。
得志定知移弊俗，闻风犹足警斯民。
九门无谒天旒邃，何惜长令仕为贫。
九华观宴饯崔十七叔判官赴义武幕兼呈书记萧校书
权德舆（唐代）

炎光三伏昼，洞府宜幽步。宿雨润芝田，鲜风摇桂树。

阴阴台殿润，靡靡轩车驻。晚酌临水清，晨装出关路。

偏荣本郡辟，倍感元臣遇。记室有门人，因君达书素。
夜宴
宋祁（宋代）

卜夜金华逼绮寮，星河垂地漏声遥。
吟陇递怨先供舞，留凤愁寒不傍箫。
隔坐联章催镂管，分行度曲认金翘。
平明便是骊驹别，莫使衣香即日消。
月台夜坐二首
杨万里（宋代）

日落片时许，星才数点明。
须臾玉棋子，遍满碧瑶枰。
向晚垂垂雨，通霄得得晴。
秋蛩伴侬语，苦底是谁声。
八月十三夜闻雁
释行海（宋代）

年年风景暗相催，雁叶初红雁又来。
枕上一声闻最苦，江南人望寄书回。
颂古一百则
释正觉（宋代）

斫断老葛藤，打破狐窠窟。
豹披雾而变文，龙乘雷而换骨。
咄，起灭纷纷是何物。
金缕曲 不负斋白桃忽萎，赋吊之
邓瑜（清代）

不是寻常质。记当年、侬犹少小，此花初植。劫后重逢依旧好，露井传神愈洁。

看正好、联吟朝夕。不料连宵风雨恶，猛传将、花萎心惊绝。

痴蝶倦，乱莺歇。

芳魂倩影寻消息。怅闲阶、垂杨自舞，藓痕空碧。知尔洁身归幻境，仍入司花玉阙。

每独坐、无聊痴忆。毕竟如伊真命薄，卷帘栊、愁煞怜花客。

情与绪，向谁说。
喜公择之归兼怀子崧三首
赵蕃（宋代）

子去吾谁与，诸孙共此悲。
几经行役苦，还读寄来诗。
事要规摹立，宁忧寒饿为。
安知造物意，于尔不吾私。
喜得四槐书·其二
赵国璧（明代）

懒慢初回司马车，故人千里寄音书。
高情想见行踪外，离思偏生感慨余。
剡水秋风堪发兴，扁舟雪夜定何如。
太山况有登临约，迟雨峰头共结庐。
村居
邓廷哲（清代）

懒散成何事，萧萧江上村。学惟从我好，贫不向人言。

山静风归竹，帘疏月到门。有怀难假寐，竟夕向青樽。
过舅氏宅
释道璨（宋代）

墙头杨柳老无枝，门外新泥淤旧泥。
因看儿童骑竹马，忆曾随母北归时。
题杜莘老华山图
高鸣（元代）

上方可望不可到，今日兴来时卧游。须信丹青有神化，世间随处是同州。
登山城书事
文同（宋代）

节物感羁旅，连空生塞阴。
乱鸿寒渚远，群雀晚丛深。
霜重泾滩出，烟高陇树沉。
岁华徒自老，幽愤满登临。
次李参政晚春湖上口占十绝
洪咨夔（宋代）

濡需附势几崩奔，独抱离骚细讨论。
万事只凭方寸去，刚风元不隔天关。
橘斋为刘傅赋
倪谦（明代）

端居抱冲素，一室无尘污。至道契轩农，独与世好殊。

后皇有嘉树，移植当庭隅。冰霜气逾厉，华叶纷荣敷。

清阴覆衡字，悠然悬一壶。香侵捣药杵，色映烧丹炉。

岂云拟侯封，富役千头奴。摘枝饮泉水，坐使沉痾苏。

活人蔼春意，宁让缓与卢。苏仙去世久，惟君乃其徒。

何当造君庐，一掬从君需。颓龄为予制，白发还成乌。
睡魔
舒岳祥（宋代）

睡魔如疟鬼，日日应期来。符篆烧难却，茶枪战不开。

中宵翻醒去，当昼又潜回。应是五穷数，留君共酌杯。
戊申年七夕五绝 其三
张秉（宋代）

香阶宝砌静无尘，遥指星河再拜人。若把离情今夕说，世间生死最伤神。
归故园
舒岳祥（宋代）

辟兵辟寇走他方，六遍移家路转长。
百醉与君同出处，五穷随我共行藏。
柳花暗度谁家笔，燕子寒归何处梁。
最羡刘家好男女，稳抛家事客原尝。
应制贺边军支春衣
柳公权（唐代）

去岁虽无战，今年未得归。皇恩何以报，春日得春衣。

挟纩非真纩，分衣是假衣。从今貔武士，不惮戍金微。
岁时书事 其五
张侃（宋代）

霜色白皑皑，与雪竟无间。不独齐国人，凌晨歌瓮饭。

古瓦灿奇葩，纤微分六瓣。云寒晓不开，雍雍有孤雁。

犹记前十年，蹑舄青螺绾。舒徐酌细泉，委折登危栈。

独恨来仓卒，野服未易办。去年买小舟，敛板作微宦。

荒凉屋数椽，门外多车輚。旋呼市居人，觕葺如缝绽。

寂坐冬夜深，霜风吹两骭。旧书不敢废，官事不敢慢。

达哉漆园翁，出处任鹏鴳。
墨尔根巴图鲁玛瑺斫阵歌
弘历（清代）

乙亥以来有事戎，赖我众力成肤功。重赏之下多勇士，舍身图报群输忠。

舒布图铠实巨擘，三巴图鲁继厥踪。

后乃不可屈指数，就中玛瑺尤称雄。经卅馀战皆首出，搴旗斩将谁争锋。

铁骑凭陵诸鄂拓，肃清伊犁扬英风。

今春我军急进援，富德率军如罴熊。玛瑺命领涂路首，呼尔璊处贼迎攻。

堂堂之阵贼辟易，瑺乃独进蹑寇穷。金鞭连策大宛马，绣蝥不用用雕弓。

一箭正中贼要害，再箭仓卒乃落空。三箭终殪贼堕马，忽忘深入贼队中。

蜂屯蚁杂齐拥簇，瑺之马毙倒沙蓬。舍马步战短兵接，叱咤凌厉气如虹。

我军随进瑺乃出，检伤十处中其躬。以帛裹伤明复战，义胆自有神帡幪。

花门降胡咋舌叹，如此超勇闻何从。将军一一㨿实奏，不奇其勇怜其衷。

设非立志忠且壮，安能效命功名崇。驰驿令归不可再，嫖姚赐第今堪同。

席前备陈陨涕听，厚赉觉未酬勋庸。仍归禁旅领宿卫，若无曩绩撝谦冲。

古来归奏未央殿，却闻天子不召见。
金明池 集曾波阁
吴绮（清代）

白鹤珠宫，苍龙玉沼，司马浮踪暂息。砧杵动、离心欲冷，有今雨旧雨上客。

过虹桥、皂盖飞来，总踏乱、几亩寒山秋碧。向竹里行盘，花间弄斝，共道西园重集。

可怪双江帆影急。把好梦吹残，胜游空忆。风中曲、琼箫竞响，波上月、锦灯同色。

况芙蓉、地主情多，便柳折旗亭，怎生消得。且尽量衔杯，擘笺分韵，莫负清宵瑶瑟。
贫女吟四首
文天祥（宋代）

巧梳手欲冰，小颦为寒怯。
有时衿肘露，颇与雪争洁。
赠子固舍人 其二
释道潜（宋代）

吏部遗编久寂寥，颍滨居士亦蓬蒿。支流尽屈江湖阔，众阜争隆泰华高。

落落千章挥琬琰，汤汤万顷起波涛。玉堂鹓鹭迟公久，何事崎岖尚梦刀。
挽王平甫二首 其二
魏泰（宋代）

今日临风泪，萧萧似绠縻。空怀徐稚絮，谁立郑玄碑。

无力酬推毂，平时愤抵巇。何人令枉状，路粹岂能为。
咏破屏风（一作章孝标诗）
姚合（唐代）

时人嫌古画，倚壁不曾收。露滴胶山断，风吹绢海秋。

残雪飞屋里，片水落床头。尚胜凡花鸟，君能补缀不。
偈颂一百零二首
释绍昙（宋代）

进人若将加诸膝，退人若将坠诸渊。
云门放去较憨，雪窦收来较险。
清明病中遣酒问讯史授夫
章甫（宋代）

一榻萧然唯坐卧，风雨欺人打窗破。
数片飞花何处来，寒食清明病中过。
疏狂閒忆少年时，问柳寻花夜不归。
春衣一任酒狼籍，玉山自有人扶持。
日月变迁衰相现，世途迫隘令人倦。
耳冷那闻白雪歌，眼寒不识春风面。
怀君著书坐僧房，呼儿兴拨浮蛆香。
往浇万卷文字肠，莫学病夫多感伤。
八绝诗明月溪
王禹偁（宋代）

涨溪者为谁，人骨皆已朽。
我来寻故迹，溪荒乱泉吼。
惜哉幽胜事，尽落唐贤手。
唯余旧时月，团团照山口。
赠梁浦秀才斑竹拄杖
贾岛（唐代）

拣得林中最细枝，结根石上长身迟。

莫嫌滴沥红斑少，恰似湘妃泪尽时。
题毛巅岭
竺大本（宋代）

凿破岩崖砥样平，要令民旅得通行。
为君题作毛巅岭，留取毛巅千古名。
颂古二十四首
释宗演（明代）

九旬禁足精修，今朝休夏自恣。
山僧不敢自瞒，於中罪过有五。
一不合说大脱空，二不合抛沙撒土。
三不合将龙眼核换人眼睛，四不合毁佛谤祖。
五咄，洎合错举。
救婆庙二首 其一
张侃（宋代）

曲径接山阿，行人说救婆。须知闺室女，识见已争多。
题载花船
弘历（清代）

露丛风艳纷葳蕤，朝夕培溉资花师。湖心庭轩静且敞，傍我文石含幽姿。

亚盆旖旎香云垂，欲渡空明舟载之。孰谓汀洲无陆卉，宛与荷芰争参差。

棹依岸转清芬细，彼何人兮泛液池。镜奁不用侍儿拂，丰标照彻羞胭脂。

却笑蒹葭徒采采，每随好鸟鸣笙丝。恰如弱水三千里，仙姝群弄仙槎时。
赞历代天师·第二代嗣师讳衡字灵真
白玉蟾（宋代）

光和初载大丹成，有甚工夫事汉灵。
夜半玉舆飞紫露，春风春雨满阳平。
秋壑堂
俞德邻（宋代）

衮绣三朝乐盛时，湖山廊庙两栖迟。一声鼙鼓乾坤沸，万里烟栖草木悲。

隔叶黄鹂空睍睆，定巢紫燕尚差池。春风不管人间事，犹绕雕阑飏绿漪。
岁暮感怀贻冯同年中允
王禹偁（宋代）

谪居京信断，岁暮更凄凉。
郡僻青山合，官闲白日长。
烧烟侵寺舍，林雪照街坊。
为有迁莺侣，诗情不敢忘。
次曾宏父韵 其二
沈与求（宋代）

三楚浮魂不可招，梦游赤壁夜停桡。朝来快读黄州赋，犹喜周郎得小乔。
寄题筠州钱有文明府新昌小道院
范成大（宋代）

忠厚平生心学，敏明随处民功。
江左幕中荒政，江西县里仁风。
勿云私淑小邑，可以匹休大邦。
健笔谁能後赋，向来江夏无双。
饮茶歌诮崔石使君
皎然（唐代）

越人遗我剡溪茗，采得金芽爨金鼎。
素瓷雪色缥沫香，何似诸仙琼蕊浆。
一饮涤昏寐，情来朗爽满天地。
再饮清我神，忽如飞雨洒轻尘。
三饮便得道，何须苦心破烦恼。
此物清高世莫知，世人饮酒多自欺。
愁看毕卓瓮间夜，笑向陶潜篱下时。
崔侯啜之意不已，狂歌一曲惊人耳。
孰知茶道全尔真，唯有丹丘得如此。
中秋和姜主簿韵
程公许（宋代）

中秋月白古来悭，孤坐寒窗思黯然。
懒近舞腰花十八，恨无珠履客三千。
衢州道中
郑会（宋代）

生色蔷薇插鬓斜，闲随女伴摘新茶。回头见客低头笑，却拾残花贴面花。
水仙子·怀古
张可久（元代）

秋风远塞皂雕旗，明月高台金凤杯。红妆肯为苍生计，女妖娆能有几？两蛾眉千古光辉：汉和番昭君去，越吞吴西子归。战马空肥。
题俞省斋蟭寄轩吟草
汪怡甲（清代）

半作颠狂半作痴，风流怀抱孰如之。若教重点骚坛将，珍重君家笔一枝。
点绛唇·旭日东生
蒲道源（元代）

旭日东生，五云宫阙光辉映。百官班定。拜舞朝元正。春满瑶卮，官寿同称庆。边陲静。太平全盛。永赖吾君圣。
藏经阁西偏俯小罨画溪
王世贞（明代）

绀宇藏经阁，春云罨画溪。隔花催小艇，落日在招提。

彼岸如相引，真源自不迷。老夫翻阅罢，随意步东西。
昨日小诗同致上读张元善中散丈诗爱其读书轻富贵之句作绝句一首
晁说之（宋代）

风流自古称张绪，诗句孰如孟景阳。今日读书轻富贵，当家好处得兼将。
雨淋铃
魏裔鲁（清代）

銮舆出狩幔宫围，栈阁铃声夜雨霏。寂寞昭阳谁奏曲，梨园觱篥有张徽。
别萧咨议
宗夬（南北朝）

别酒正参差，乖情将陆离。怅焉临桂苑，悯默瞻华池。

轻云流惠临，时雨乱清漪。眇眇追兰径，悠悠结芳枝。

眷言终何托，心寄方在斯。
次韵高缙之二首 其二
陈造（宋代）

奚囊走湖海，襟度极风流。学力隐一敌，才华追二刘。

与时君有用，漫仕我非优。它日霄霏上，诗成复寄不。
沈庄可号菊花山人即其所言
戴复古（宋代）

老貌非前日，清吟似旧时。
已无藏酒妇，幸有读书儿。
连岁修茅屋，三秋绕菊篱。
寒儒有奇遇，太守为刊诗。
后苑赏花应製
杨亿（宋代）

宫花如锦水连漪，翠辇寻芳正是时。
禁苑定知人未认，朱栏除有蝶偷窥。
艳烘晓日迷天仗，香逐轻风落酒巵。
何幸微臣陪镐宴，逢壶春漏正迟迟。
出龙江关遇中州张民表遂与同舟得归字
吴兆（明代）

河桥才过雨，关树又残晖。
郭出忽已远，逢君竟似归。
芦边舟欲发，沙际语相依。
且莫乘流去，空江暮霭微。
双井茶寄赠范景仁
司马光（宋代）

春睡无端巧逐人，驱诃不去苦相亲。欲凭洪井真茶力，试遣刀圭报谷神。
挽水东吴主簿诗
虞俦（宋代）

当年投笔过淮山，油幕谈兵故不凡。
老去功名空白发，向来簿不愧青衫。
龙龛内典超金界，鸿宝遗编付王函。
况有诸孙振门户，不须留恨黯松杉。
江南弄 游女曲
萧衍（南北朝）

氛氲兰麝体芳滑。
容色玉耀眉如月。
珠佩婐{女巵}戏金阙。
戏金阙。
游紫庭。
舞飞阁。
歌长生。
木犀
姜特立（宋代）

木芙蓉蕊未经霜，篱畔黄花尚敛房。
正冷落中才吐艳，不思量处猛闻香。
酿成云壑澄清气，涤尽炎乡热恼肠。
便欲架巢枝上宿，学他徐老爱花狂。
旅次汉故
耿湋（唐代）

我行过汉畤，寥落见孤城。邑里经多难，儿童识五兵。

广川桑遍绿，丛薄雉连鸣。惆怅萧关道，终军愿请缨。
奉送杜中丞赴洪州
畅当（唐代）

诏出凤凰宫，新恩连帅雄。江湖经战阵，草木待仁风。

豪右贪威爱，纡繁德简通。多惭君子顾，攀饯路尘中。
次韵吕仲见提斡题翠眉亭。
汪晫（宋代）

亭前诗板有人临，公去知谁续好吟。
忽有名人留七字，竞傅高价值千金。
曾扶诸老开皇极，终使微身坠众阴。
两岫至今愁不展，此言应当老师心。
次韵衍斯道九日同登凤山
止庵法师（明代）

云逢水遇片时间，燕北鸿南两未闲。
今日偶然成握手，重阳难得共登山。
岂知白发翻多事，相对黄花觉厚颜。
惆怅不堪回望处，群鸦飞尽暮潮还。
楼彦珍北游京师予病不及往饯岁晚有怀并寄彦昭浚常
吴莱（元代）

日晚北风起，少年方远游。徘徊上谷塞，眺望黄河流。

峥嵘十月冰，朔色压九州。荧煌大明殿，御道接龙楼。

时巡向滦水，腊雪拥蓟丘。前驱鸾凤旗，后乘貂鼠裘。

尚食丰宴饫，教坊乐箜篌。百官散城邑，驼马尽归休。

自今帝王都，想尔观览周。却疑书传间，不谓秦汉优。

何家非许史，无客不枚邹。投轮即雨集，挥袂遽云浮。

东航扶桑阴，西笮昆崙陬。变化指顾异，刍荛立言收。

文物彼洛禊，土音吾越讴。私将窃禄志，勇赴随阳谋。

随阳即泽雁，窃禄岂梁鹙。美玉献剑璏，精金镂帣韝。

出门亟装束，行路肯滞留。布韦谩老耋，乡里惟田畴。

功名幸一遇，蝼蚁尚公侯。学问敢强饰，黍稷待锄耰。

当令竹帛上，直与先达侔。毋使萤爝光，肃然寸草秋。

嗟予久抱疢，饯酒弗及篘。念尔忽万里，征梦或见求。

宣生颇俊逸，郑子复绸缪。趾高有捷步，胸正无昏眸。

早看拜家庆，共许动宸旒。传车定不碍，关钥便若抽。

杏花开如锦，杨柳满陌头。去时小儿女，来诧真骅骝。
赠端师
李覯（宋代）

十载寓都城，人传善相名。
一言知祸福，相识尽公卿。
洪井旧乡路，紫衣归计荣。
尘缘应渐了，何日悟无生。
次韵和仲咸感怀贻道友
王禹偁（宋代）

莫问穷通事若何，遇花逢酒且狂歌。
人情易逐炎凉改，官路难防陷穽多。
只合收心抛世网，不须推命说天罗。
如今玉石休分别，免被无辜刖卞和。
赠浃上人一上人
吕本中（宋代）

君行南山南，我在北山北。不闻浴鹄白，但见染丝黑。

老境欲浴浴，快意须得得。孰知百雉坚，而有一日克。

浃如涧底松，纵老终不踣。一如云间鹤，不复可羁勒。

我如千里风，遇此两鸿鹄。明珠脱氛翳，晓日破昏塞。

宿障不尽除，胸次犹笔墨。君看说诗口，乃是拔山力。

冷霜卧偃蹇，岁月饱封殖。谁能窥藩篱，未易得阃阈。

政当敛光芒，不必须缘饰。相从无何乡，败衲依破裓。

更令好事人，妙语添一则。
自叹拙
李山甫（唐代）

自怜心计拙，欲语更悲辛。世乱僮欺主，年衰鬼弄人。

镜中颜欲老，江上业长贫。不是刘公乐，何由变此身。
送赴省诸友·何德明
刘克庄（宋代）

昔人抱璞经三献，今子排云叫九关。
千佛经应冠鳌顶，大人赋可动龙颜。
探梅腊雪园林后，对策薰风殿阁间。
若见故人询病叟，但言深入万重山。
送余郡慱擢教国子学录
符锡（明代）

龙冈挺秀发，坛杏郁纡盘。临风企往铎，应时起翔鸾。

张化豁沉靡，威收良独难。理顺或可违，情愆我非患。

达士赴名教，众人超绮纨。和光取充橐，庶用无腆颜。

昔在四门士，北斗仰依韩。君方逝自此，葆贞亦何言。
谢周尉用前韵致丹致且见劝葆真
胡寅（宋代）

寒衾未暖睫先交，晓漏那闻促点敲。
非有真丹存下海，讵同和气满春郊。
王弘颇亦知陶令，仲达何劳诮石苞。
为报迩来幽意惬，箨龙拳鳖渐充庖。
传声问我
释文珦（宋代）

问我是何人，空门旧隐沦。
因知身世假，养得性情真。
短景将沉照，枯株不受春。
古来黄绮辈，亦复懒称臣。
示守庚申众
程紫霄（唐代）

不守庚申亦不疑，此心常与道相依。

玉皇已自知行止，任汝三彭说是非。
七夕
钱惟演（宋代）

紫天银水渡辛夷，藻帐雕屏解佩时。
金朔窗中窥阿母，小姑堂上忆兰芝。
初宵已有穿针乐，欲曙还成弄杼悲。
若比人间更肠断，万重云浪寄微辞。
定西番（执胡琴者九人·般涉调）
张先（宋代）

焊拨紫槽金衬，双秀萼，两回鸾。齐学汉宫妆样，竞婵娟。

三十六弦蝉闹，小弦蜂作团。听尽昭君幽怨，莫重弹。
澹山岩
尹瞻（宋代）

岌嶪元化精，崭岩大块坼。骇若盘古时，呀然巨灵擘。

状怪呕风雷，势邈吞山泽。寒暑中外分，居僧甘窟宅。
答孙常州见忆
戴叔伦（唐代）

画鹢春风里，迢遥去若飞。那能寄相忆，不并子猷归。
孤云
于谦（明代）

孤云出岫本无心，顷刻翻成万里阴。大地苍生被甘泽，成功依旧入山林。
立冬夜舟中作
范成大（宋代）

人逐年华老，寒随雨意增。
山头望樵火，水底见渔灯。
浪影生千叠，沙痕没几棱。
峨眉欲还观，须待到晨兴。
水调歌头·题剑阁
崔与之（宋代）

万里云间戍，立马剑门关。乱山极目无际，直北是长安。人苦百年涂炭，鬼哭三边锋镝，天道久应还。手写留屯奏，炯炯寸心丹。
对青灯，搔白首，漏声残。老来勋业未就，妨却一身闲。梅岭绿阴青子，蒲涧清泉白石，怪我旧盟寒。烽火平安夜，归梦绕家山。
朝阳穿破衲赞
释慧开（宋代）

冷时急用之物，趁暖著些针线。
忽然腊月到来，免致脚忙手乱。
和牛知事
何梦桂（宋代）

白首相逢叹暮年，楝花风后草连天。
单车载月夹林下，樽酒移春入座边。
野老争持寒涧水，山灵尽扫暮庭烟。
从君去后柴门闭，惟有云閒绕屋椽。
会将作崔监东园
姚合（唐代）

墙北走红尘，墙东接白云。山光衣上见，药气酒中闻。

此会诚堪惜，穷秋日又曛。人间唯有醉，醉后复何云。
寄塞北张符
周朴（唐代）

陇树塞风吹，辽城角几枝。霜凝无暂歇，君貌莫应衰。

万里平沙际，一行边雁移。那堪朔烟起，家信正相离。
虞美人·用李后主韵二首
刘辰翁（宋代）

梅梢腊尽春归了。毕竟春寒少。乱山残烛雪和风。犹胜阴山海上窖群中。
年光老去才情在。唯有华风改。醉中幸自不曾愁。谁唱春花秋叶泪偷流。

情知是梦无凭了。好梦依然少。单于吹尽五更风。谁见梅花如泪不言中。
儿童问我今何在。烟雨楼台改。江山画出古今愁。人与落花何处水空流。
述九颂·这节
程公许（宋代）

萝门兮薜户，宛其姝兮静女。
抚瑶琴兮清歌，歌不绝兮如缕。
事君兮刚几何，荠非甘兮蘗非苦。
金石兮贞心，恩深兮雨露。
艳半额兮姱倡，岂娥眉兮能妩。
山之颠兮虎豹嗥，波汹汹兮蛟龙饕。
君欲行兮熟导，隐余思兮郁陶。
愿一列无从，首倦栉兮频搔。
宝辂兮瑶辙，道阻兮积雪。
君何志兮远游，危断绥兮惙惙。
岁冉冉兮将遒，蹇奚淹兮山椒。
愕哕凤兮戾止，曰诏兮汝谋。
日有食兮仍曜，景有晏兮复朝。
苟荪兮弗谖，聊延伫兮中洲。
淮南秋兴 其二
钱棨（清代）

幂䍥庭阴午不收，最宜高处豁双眸。江涛直下枚乘笔，乡思初生张翰舟。

桐叶雨疏人静夜，荻花风起雁来秋。何当博望同移棹，倒引星河足底流。
和吕居仁宿盘溪
苏过（宋代）

君诗如芝兰，君操如松竹。宁当食舍鱼，坐待熊蹯熟。

申商掩仁义，已作高阁束。长吟失憔悴，短缀谢烦促。

自然四壁空，惟有三冬足。我怀嵩少游，已办巾一幅。

愿言山中友，先登惟子独。须烦悬河辩，令我千兔秃。

归来诗满囊，大胜富润屋。穷通有定分，凫胫悲所续。

一醉盘溪堂，自取君诗读。
山居送僧
李涉（唐代）

失意因休便买山，白云深处寄柴关。

若逢城邑人相问，报道花时也不闲。
思聊斋
邹浩（宋代）

頖宫聊尔耳，卒岁亦优游。昔已腾佳誉，今应属胜流。

竹声锵密雪，桂影弄高秋。为尔犹牵思，天涯一转头。
题镇远楼
赵锦（明代）

筹边雄镇有高楼，幸际唐虞日月秋。部落三千依积石，藩篱百二壮雍州。

龙沙贡使连翩至，青海耕夫汗漫游。眼底天戈平丑类，五云深处拱宸旒。
效白体寄儿子大抱一百韵代家信
沈起元（清代）

四民有恒业，士子恒为士。我世诗礼家，不士即不子。

汝生母腹中，母梦指出雉。雉飞指即枯，汝生母遽死。

苦孝恭顺姿，遗体独有尔。大父名汝抱，珍爱同卧起。

怜汝失乳孩，望汝续祖妣。而翁苦饥驱，奔走动千里。

继乃通仕版，内外历转徙。趋过迹亦疏，言立罕提耳。

常惧宦游早，听汝废书史。又惧纨绔习，误汝于侈靡。

我乃失教愆，长贻九泉耻。往往缙绅后，非愚即痴騃。

往往寒素家，子孙踵前趾。故我罢官归，无愠实有喜。

且得课而曹，冀免豚犬訾。籯金既无累，一经聊可理。

归来汝已长，衣裳与我比。叩汝腹中书，荒芜杂荆杞。

试汝手中笔，艰涩丛糠秕。长叹幼学年，蹉跎象勺齿。

俄然成弱冠，努力尚及此。圣贤与豪杰，皆从立志始。

能具什伯功，愚柔岂终止。苟能惜寸阴，不争钝与驶。

五经四子书，人生命之祇。昔圣垂此书，一一教践履。

一言得终身，即分圣一体。一语苟违背，抚躬面为泚。

傥胥蔑弃之，貌人而心豕。须念制科义，岂仅命题纸。

汝读当熟读，咀嚼味乃旨。汝读当精思，贯穿到神髓。

以之治汝心，如镜刮尘滓。以之治汝身，如杖得仗倚。

一读一返念，应自得臧否。汝今为弟子，孝弟乃切己。

后母非曾母，均爱无二视。家贫复善病，定省繄尔恃。

自古称长督，督义良有以。汝有两幼弟，童牛系金柅。

须勤课记诵，勿任觅栗李。敬事诸父行，愆莫乾糇启。

善择朋友交，亲仁戒比匪。威仪慎尔容，虔肃将祭祀。

况汝既娶妇，便作成人儗。百行将汝责，有败不及悔。

苟能学为人，为文道即是。天地间至文，只在性情里。

气机妙阖辟，脉络溯原委。结构师工匠，运思欲奇诡。

上资《左》《国》华，俯取秦、汉绮。佐以韩苏笔，力劲如弩矢。

扩充到蒙庄，变化掉龙尾。读史先看鉴，今古如列轨。

且放眼孔宽，庶拓识力伟。制艺法庆历，步武森律纪。

务绝陈俗语，剿袭尤足鄙。古来君子人，文章五岳峙。

我兹谆复诲，岂必贵朱紫。不见蜾蠃负，频呼式谷似。

而父不足学，祖德可无跂。大父纯孝资，白首孺慕在。

抚字诸弟妹，存没罔不逮。内行重乡邦，文名动四海。

汝今若不学，如橘化为枳。昔年爱汝心，何以对筵几。

汝母梦亦虚，汝母竟已矣。念此应恸哭，忍不加砺砥。

去年携汝出，高馆钟山趾。青镫理旧业，勤苦穷膏晷。

复恤汝羸瘠，未免老牛砥，驽骀兼病骥，惧不任鞭箠。

我出今汝留，又恐或废弛。洗桐乃名师，居宇况密迩。

朝夕就请业，进学贵愤悱。善疑复善问，辨难当彻底。

领悟及谈谐，效法到步跬。庶渐去其疾，冀以臻厥美。

保身如执玉，毋令或损毁。力学如力田，及时务耘耔。

未知出门后，所业复有几。未知眠食间，精力尚亹亹。

我行及淮壖，肠轮差足拟。讵愿舍子出，佣书岂得已。

是时三月暮，剪烛醉春蚁。醉余时梦归，委巷城南觜。

旧林笋如簪，新梧叶如洗。畦菜正吐花，蔷薇亦放蕊。

仿佛读书声，明明尔兄弟。醒来日高舂，乾鹊噪桐梓。

披衣鉴明镜，须发日夕改。回首功业虚，万事赴流水。

惟余念子心，郁结未能摆。书此远寄汝，汝宜朝夕视。

宜书数十篇，闺闼门庭戺。处处拈一幅，在在得顾諟。

如在我膝前，如闻我斥指。汝有不解处，可问顾夫子。
梵天寺
桑调元（清代）

东院阒无声，应户一僮小。荒凉坐古佛，饭几下飞鸟。

北窗鸣秋风，石坞猎丛筱。阴壁蠃独活，冷砌蛩已悄。

残僧如饥乌，觅食出林表。庐空无长物，吾意涤胶扰。

广阶类方池，多受月色皎。榻此纳清寒，拟看上方晓。
与公序避暑石盎方昼欲寝闻林间鸟乐因得小诗
李弥逊（宋代）

一林啼鸟不知名，应怪山翁此地行。
化蝶与周俱是梦，游鱼知我久忘情。
胸中丘壑真馀事，世上功名畏后生。
但得盈樽供自酌，何妨人境卧渊明。
寄崇德大师
沈辽（宋代）

沧波眇眇太湖边，引领西风为怅然。已会老师忘世事，阿兰那行即真禅。
书牧斋诗后
吴祖修（清代）

红豆山庄拂岫青，客来犹见子云亭。当年党论推尊宿，近日骚云尚典型。

不死似将成汉史，孤生忍独守《玄经》。延登旧恨君休诧，目断台阶两两星。
云台图功臣
林希逸（宋代）

四七纷纭后，慇勤帝念功。干云台百尺，依日汉群公。

栖爵侵霄汉，挥毫萃画工。位分勋次第，像列壁西东。

貌写丹青里，名垂竹帛中。凌烟生面笔，人物古今同。
省试湘灵鼓瑟
钱起（唐代）

善鼓云和瑟，常闻帝子灵。
冯夷空自舞，楚客不堪听。
苦调凄金石，清音入杳冥。
苍梧来怨慕，白芷动芳馨。
流水传潇浦，悲风过洞庭。
曲终人不见，江上数峰青。
驱猪行
元好问（金朝）

沿山莳苗多费力，办与豪猪作粮食。草庵架空寻丈高，击版摇铃闹终夕。

孤犬无猛噬，长箭不暗射。田夫睡中时叫号，不似驱猪似称屈。

放教田鼠大于兔，任使飞蝗半天黑。害田争合到渠边，可是山中无橡术。

长牙短喙食不休，过处一抹无禾头。天明陇亩见狼藉，妇子相看空泪流。

旱乾水溢年年日，会计收成才什一。资身百倍粟豆中，儋石都能几钱直。

儿童食糜须爱惜，此物群猪口中得。县吏即来销税籍。
志新诵近诗次韵二首 其二
孙觌（宋代）

野鹤昂昂祗自奇，水凫泛泛强随时。问禅乞我安心法，住世分君大药资。

便欲乘桴从鲁叟，不须歌凤叹周衰。超然独啸千峰上，一吷清风万窍吹。
水龙吟
葛长庚（宋代）

层峦叠巘浮空，断崖直下分三井。苍苔路古，鹿鸣芝涧，猿号松岭。露浥凤箫，烟迷枸杞，绿深翠冷。笑携筇一到，登高眺远，是多少、仙家景。

长念青春易老，尚区区、枯蓬断梗。人间天上，喟然俯仰，只身孤影。世事空花，春心泥絮，此回还省。向琼台双阙，结间茅屋，坐千峰顶。
元日题仲退漫游四后
徐瑞（宋代）

夫君汗漫路万里，翰墨游戏诗百篇。
高歌不觉屡丰节，画定似曾亲执鞭。
奇探马迁作史意，老气杜陵出峡年。
何当囊笔挪杖屡，与君题篇名山川。
早起
陈纪（宋代）

星斗淡欲落，银河白向斜。
人间独梦蚁，树杪已闻鸦。
池水偷山影，朝阳禅月华。
升沈无限事，秋草满天涯。
次韵韩伯嘉拟陆龟蒙坐眠行倚食学书吟八题 其七
周紫芝（宋代）

妙画心传岂学能，是中真乐不容声。讥评尽入雌黄口，写得吾心不要名。
拟长沙过贾谊宅·其二
徐熥（明代）

他乡迁客恨悠悠，此日长沙宅尚留。
寂莫空梁栖鸟雀，萧条古院闭松楸。
几年宦况同云薄，一去君恩共水流。
欲采江蓠伤往事，半天风雨洞庭秋。
东山宅题沈卿小景四首 其一
黄衷（明代）

茶烟深院青，东野媚晴晓。嘤嘤林端声，听似秦吉了。
杨修撰挽诗
魏了翁（宋代）

玉树擎双干，灵椿老一株。
林泉閒富贵，屋漏静功夫。
靖节自为传，耆英还有图。
碑材徒镇石，此墓不须谀。
颂
林灵素（宋代）

四十五岁劳生，浮名满世峥嵘。只记神霄旧路，中秋月上三更。
风入松
侯置（宋代）

东楼烟重暗山光。春意堕微茫。小红嫩绿匀如剪，黯无言、云渡澄江。没处与人逍遣，倚兰情寄斜阳。

共君今夜举清觞。投老各殊方。痴儿官事何时了，恨花时、潘鬓先霜。唤取客帆聊住，将予同下潇湘。
初发曲江溪中
张九龄（唐代）

溪流清且深，松石复阴临。
正尔可嘉处，胡为无赏心。
我由不忍别，物亦有缘侵。
自匪常行迈，谁能知此音。
晚次江上
文同（宋代）

宛转下江岸，霜风绕人衣。
翩翩渚鸿堕，冉冉林鸦归。
前壑已重霭，远峰犹落晖。
孤舟欲何处，划浪去如飞。
喜梅雨既晴
戴复古（宋代）

屋角鸣禽弄好音，楼头夏木绿阴阴。
镊空白发愁根在，熟尽黄梅雨意深。
苔榻有泥妨客坐，稻田足水慰农心。
老夫已作丰年想，鼓腹思为击壤吟。
怀仙志
周官（明代）

弱水蓬山总杳然，访寻谁得见神仙。珠飞合浦还何日，剑落延津别几年。

云散楚台悲月死，雨过隋苑惜花眠。裴航忍断蓝桥路，愁向天涯盼暮烟。
寄卫明府常见短靴褐裘，又务持诵是以有末句之赠
司空曙（唐代）

柴桑官舍近东林，儿稚初髫即道心。侧寄绳床嫌凭几，

斜安苔帻懒穿簪。高僧静望山僮逐，走吏喧来水鸭沈。

翠竹黄花皆佛性，莫教尘境误相侵。
腊雪次迟韵
苏辙（宋代）

冬储久未办，佳雪为人留。
谷豆入高廪，薪蒸转十輈。
纷纷了岁事，闵闵念农畴。
家有二顷田，一顷种米麰。
风声夜中变，飞霰晓未休。
粗毕今岁寒，复免来年忧。
天公知人心，未祷得所求。
倾瓢有遗酌，起和田中讴。
次韵景彝阁後紫薇花盛开
梅尧臣（宋代）

禁中五月紫薇树，阁後近闻都著花。
薄薄嫩肤搔鸟爪，离离碎叶翦晨霞。
凤皇浴去池波响，鳷鹊阴来日影斜。
六十无名空执笔，颠毛应笑映簪华。
吴城阻风
张孝祥（宋代）

吴城山头三日风，白浪如屋云埋空。北来大舸气势雄，车帆打埋声韸韸。

我船政尔不得去，局促沙岸如凫翁。长年三老屡弹指，六月何曾北风起。

由来官侬多龃龉，世不汝谐神亦尔。我愧此言呼使前，顺风逆风皆偶然。

皇天广大岂有意，想汝嗔喜庸非偏。瓶中有粟囊有钱，与汝饱饭姑留连。
登龙尾道南望，忆庐山旧隐
白居易（唐代）

龙尾道边来一望，香炉峰下去无因。青山举眼三千里，

白发平头五十人。自笑形骸纡组绶，将何言语掌丝纶。

君恩壮健犹难报，况被年年老逼身。
寒食雨中
杨冠卿（宋代）

无家可耐异乡何，怪底愁边万感多。
今夜雨昏山月暗，泪痕元不减金波。
拟张允怀寄内代内答十首 其十
郑文康（明代）

十年隔别面如瓜，无复容颜似舜华。只恐到门初下马，一天愁闷悔还家。
自江上入关
李频（唐代）

尽室寄沧洲，孤帆独溯流。天涯心似梦，江上雨兼秋。

文字为人弃，田园被债收。此名如不得，何处拟将休。
游霍山太乙岩次前韵 其一
张天赋（明代）

独上崔嵬天际岩，茫茫海面望中纤。东头桃树西头李，今日张颠昔日蓝。

乔木千寻巢老鹤，飞泉百尺落寒潭。他时拟向寰中立，俯仰乾坤共作三。
换巢鸾凤 戏赠蕖城孝廉，同爱师调
樊增祥（清代）

微雨黄昏，又娇云荡绮，淡月笼银。倚襟初问姓，密坐始销魂。

相思曾记在阑春，费伊几多，罗巾泪痕。刚挨到，荔子熟、玉颜才近。

香烬，欢未尽。为问斛珠，可有楼东分。竹泪明江，蕙怀萋锦，无限人间酸恨。

待得东风采蘼芜，好持缣素从郎问。须相怜，下山时、秀靥红晕。
山居诗 其十六
释延寿（宋代）

抱朴澄神蕴道光，石炉閒爇六时香。曳空横野云和静，逗石穿崖水自忙。

晚圃雨来葵叶嫩，晴坡烧后蕨苗长。一心包尽乾坤内，莫把閒文更度量。
普贤出山相赞
释了惠（宋代）

驾白象王，数黑豆子。
行愿不相应，身心不相似。
虽然瓶泻二千酌，敢保胸中无一字。
偈颂八十七首
释慧开（宋代）

地黑天昏见得亲，肯随光影弄精魂。
老僧拳下死中活，佛与众生一口吞。
吴翰林南夫借少宰吴公宅次南夫韵
王云凤（明代）

幽亭危处读书庵，月白风清好纵谈。竹石暂留凭客赏，乾坤同寄欲谁惭。

地偏巳觉离亭外，调古时闻起巷南。我拟借游应不惜，春忙曾未卜东骖。
乌翩翩行
吕南公（宋代）

乌翩翩，鱼漉漉，陂湖漫漫浮穷肉。贫民疫死尸且坏，冢儿忍看肉墙屋。

桐棺一寸无钱置，亦可裸埋难乞地。绳挛箦载肩负𢱲，暮夜间关来此弃。

哀号数声泪淋沥，归掩柴荆邻寂寂。官家政令如文王，日月不为盆下光。
薛简肃夫人挽词四首
梅尧臣（宋代）

尝闻求子婿，不似怒甘公。
莫以昔人比，皆为当世雄。
家声新庆续，国礼旧恩隆。
必与齐姜墓，千秋垅树同。
送王明府入道
戎昱（唐代）

何事陶彭泽，明时又挂冠。为耽泉石趣，不惮薜萝寒。

轻雪笼纱帽，孤猿傍醮坛。悬悬老松下，金灶夜烧丹。
契妙
白玉蟾（宋代）

契妙堂中静养神，神凝气聚一壶春。
青山绿水无非道，翠竹黄花有几人。
世外不知千百世，身中还更两三身。
一从契得虚无妙，明月清风是我邻。
九月二十九夜大风不寐作
陈宝琛（清代）

狂风如雷不肯停，中有无数寒号声。又疑控弦万骑下，欲号不号甘长醒。

去年今日泛舟处，立冬未届昨已冰。大钧失柄五纪舛，不怪四气相侵陵。

何辜道旁冻死骨，谁实阶厉天无刑。神州累棋更幅裂，熙熙贺厦宁异情？

馀生皈佛恋桑下，敢望身及黄河清？团城松栝日相见，输汝历历金元明。
奉使湖南遇雨寄叔宜
彭汝砺（宋代）

暮云不肯破重阴，祇系萱堂夜夜心。马上北风吹泪落，细随疏雨湿衣襟。
句
李会（宋代）

金沙滩上双鸂鶒，肯为分司御史来。
劝酒
王守仁（明代）

平生忠赤有天知，便欲欺人肯自欺？毛发暗从愁里改，世情明向笑中危。

春风脉脉回枯草，残雪依依恋旧枝。谩对芳樽辞酩酊，机关识破已多时。
武胜关
赵湛（清代）

草店乱山口，岩深隔暮曛。皇图三楚尽，列宿九何分。

控远容巴寇，关贫减戍军。秋风南羽便，寄谢洞庭云。
脩敬斋
杨士奇（明代）

士学之所本，乃在方寸间。出入慎省察，奉持常拳拳。

执虚如执慎，处独如临尊。主一不二适，存养静以专。

益久虚且明，万理自森然。所以德之聚，古人有名言。

罗生豫章裔，家学探渊源。脩敬揭斋扁，瞻对如孔颜。

肃中戒外驰，宴坐必衣冠。云谷有明训，昕夕勤钻研。

勉哉在惇行，勿云知者难。
途次近蜀驿蒙恩赐宝刀及飞龙厩马…寄中书李郑二公
武元衡（唐代）

草草事行役，迟迟违故关。碧帏遥隐雾，红旆渐依山。

感激酬恩泪，星霜去国颜。捧刀金锡字，归马玉连环。

威凤翔双阙，征夫纵百蛮。应怜宣室召，温树不同攀。
九日即事雪中见菊
家铉翁（宋代）

九月黄花正是时，谁催青女试瑰琦。
冰天雪夜无人问，玉质金相我自知。
上天竺思尚真赞
黄裳（宋代）

貌像虽相似，水中空捉月。非教亦非禅，使我如何说。
山门六题寄圣俞 其二 紫云岩
张献民（宋代）

日破阴蒙照岩顶，紫云一片拖晴影。溶溶泄泄晚不收，只疑便是壶中景。
送赵侍郎移镇长安
魏野（宋代）

千骑萧萧晓发时，雨先一夜洒长岐。
尽知暂去临鹑野，即看重长向凤池。
函谷乱花明剑珮，灞桥垂柳拂旌旗。
不同调鼎民皆乐，奏甸欢呼陕服悲。
三月廿九日斋居作
弘历（清代）

一荚蓂馀落亦仍，紫垣清似玉壶冰。几番来往三春度，半晌研覃诸虑澄。

敢以时和忘益凛，每先孟祭忆丕承。漏声正永槐阴布，那为韶光婪尾凭。
句
司马光（宋代）

一朝云路果然登，姓名亚等呼先辈。
恋绣衾
陈著（宋代）

梅窗归坐几岁寒。老生涯、寂寞自便。最喜得、双双健，与粗茶、淡自结缘。眉前把酒深深劝，这时光、惟有靠天。看许大、痴儿女，且随宜、笑到百年。
漳河铜鸭炉歌
吴为楫（清代）

君不见，铜雀台，漳河水上高崔嵬。台倾铜雀亦飞云，绕树乌鹊声何哀。

又不见，铜鸭炉，漳河水底埋泥污。河清铜鸭忽飞出，含风迷迭芳纷敷。

琐琐升沈何足感，凭吊兴亡一俯仰。横槊诗悲铁已销，临江酒冷波犹荡。

停车河畔草青青，渔梁打网鸳鸯惊。孤鹜齐飞霞外见，夫渠摹写水中明。

魏王小印镌炉腹，浪战沙磨斑未駮。玉凫几辈入西陵，铜雀何年起东阁。

绣褥横陈六尺床，睡依冰井夜生凉。双掩翠衿衔笃耨，偶拖红袖惹都梁。

对酒当歌凫胫短，铜盘露冷华林苑。一朝炉柄付他人，金凤银鹅各分散。

剩有龙涎换夕熏，邺宫余烬此中存。伤心戏鸭人何处，回首分香火不温。

瓦砚隆隆磨未了，薰笼扶出金衣鸟。奸雄遗臭物自芳，器惟求旧炉堪宝。

搜罗彝鼎共铺陈，爱古钟情迈等伦。多少铜驼埋没尽，洛阳门外更何人。
喜晴 其二
赵蕃（宋代）

梅花已逐冻泥空，留得馀香傲晚风。春事十分财入手，只愁病眼眩青红。
墨蟹
强至（宋代）

琐琐江湖中，忽在幽人壁。
短螯利双钺，长跪生六戟。
骨眼惊自然，熟视审精墨。
初疑蟺穴朿，犹带浮泥黑。
横行竟何从，躁心固已息。
终朝墙壁间，颇有肥霜色。
我来空持杯，左手莫汝食。
谁夺造化功，生成归笔力。
甲子秋八月偶思出游往往累日不能归或远至傍
陆游（宋代）

药麤野老偏称效，诗浅山僧妄谓工。
怀饼裹茶来问讯，不妨一笑寂寥中。
答兄平原诗
陆云（魏晋）

伊我世族。
太极降精。
昔在上代。
轩虞笃生。
厥生伊何。
流祚万龄。
南岳有神。
乃降厥灵。
诞钟祖考。
彻兹神明。
运步玉衡。
仰和太清。
宾御四门。
旁穆紫庭。
紫庭既穆。
威声爰振。
厥振伊何。
播化殊邻。
清风攸被。
率土归仁。
彤弧所弯。
万里无尘。
功昭王府。
帝庸厥勋。
黄钺授征。
锡命频繁。
阚如虓虎。
肃兹三军。
光若辰跱。
亮彼公门。
仍世上司。
芳流庆云。
纯和所产。
爰育仁昆。
诞丰岐嶷。
实昭令闻。
令闻伊何。
休音允臧。
先公克构。
乃崇斯堂。
耀颖上京。
发迹扶桑。
戎车出征。
时惟鹰扬。
鹰扬既昭。
勋庸克迈。
天子命我。
镇弼于外。
代作扞城。
以表南裔。
降灾匪蠲。
景命颠沛。
惟我贤昆。
天姿秀生。
含奇播越。
明德惟馨。
太阳散气。
乃禀厥和。
山川垂度。
爰则厥遐。
厥遐伊何。
惟光惟大。
惟大伊何。
如岱如渭。
恢此广渊。
廓彼洪懿。
弘道惇德。
渊哉为器。
统我先基。
弱冠慷慨。
将弘祖业。
实崇奕世。
咨予顽曚。
蕞尔弱才。
沈耀玄渚。
挹庇云淇。
陶化靡移。
固陋于兹。
瞻仰洪范。
实忝先基。
巍巍先基。
重规累构。
赫赫重光。
遐风激鹜昔我先公。
爰造斯猷。
今我六蔽。
匪崇克扶。
悠悠大道。
载邈载遐。
洋洋渊源。
如海如河。
昔我先公。
斯纲斯纪。
今我末嗣。
乃倾乃圮。
世业之颓。
自予小子。
仰愧灵丘。
衔忧没齿。
忧怀惟何。
顾景惟尘。
峨峨高踪。
眇眇贸辰。
明德继体。
莫非哲人。
今我顽鄙。
规范靡遵。
仍世载德。
荒之予身。
莫峻匪岳。
有俊斯登。
莫高匪云。
有翼斯凌。
矧我成基。
匪克阶升。
玄黄长坂。
载寐载兴。
岂敢惮行。
哀此负乘。
芒芒高山。
自予颓之。
济济德义。
匪我怀之。
终衔永负。
于其媿而。
昔予言旷。
泛舟东川。
衔忧告辞。
挥泪海滨。
羲阳趣驾。
炎华电征。
自我不见。
邈哉八龄。
悠思逈望。
寤言通灵。
昔我往矣。
辰在东嵎。
今我于兹。
日薄桑榆。
衔艰遘愍。
困瘁殷忧。
哀矣我世。
匪蒙灵休。
开元迄兹。
天迭兴微。
震风隐骇。
海水羣飞。
王旅南征。
阐耀灵威。
予昆乃播。
爰集朔土。
载离永久。
其毒太苦。
上帝休命。
驾言其归。
多我遘愍。
振荡朔垂。
羁系殊俗。
初愿用违。
严驾东征。
肃迈林野。
夕秣乘马。
朝整仆旅。
矫矫乘马。
载驱载驰。
漫漫长路。
或降或阶。
晨风夙零。
朝不皇饥。
倾景儵坠。
夕不存罢。
虽有丰草。
匪释奔驷。
虽有重阴。
匪遑假寐。
茕茕仆夫。
悠悠遄征。
经彼乔木。
有鸟嘤鸣。
微物识侪。
矧伊有情。
乐兹棠棣。
实欢友生。
既至既觐。
滞思旷年。
年在旷纪。
觐未浃辰。
恨其永怀。
忧心孔艰。
天地永久。
命也难长。
生民忽霍。
曷云其常。
我之既存。
靡绩靡纪。
乾坤难并。
寂焉其已。
生若电激。
没若川征。
存愧松柏。
逝惭生灵。
匪吝性命。
实悼徒生。
茍克析薪。
岂惮冥冥。
瞻企皇极。
徼福上天。
冀我友生。
要期永年。
昔我先公。
邦国攸兴。
今我家道。
绵绵莫承。
昔我昆弟。
如鸾如龙。
今我友生。
凋俊坠雄。
家哲永徂。
世业长终。
华堂倾构。
广宅颓庸。
高门降衡。
修庭树蓬。
感物悲怀。
怆矣其伤。
惇仁泛爱。
锡予好音。
晞光怀宝。
焕若南金。
披华玩藻。
晔若翰林。
咏彼清声。
被之瑟琴。
味此殊响。
慰之予心。
弘懿忘鄙。
命之反复。
敢投挑李。
以报宝玉。
冀凭光益。
编诸末录。
风入松 舟中读汲古阁刻宋词
薛时雨（清代）

风骚遗响正词场。兰蕙采幽芳。青衫红袖才人泪，一声声、费尽青肠。

多少英雄儿女，话来情短情长。

酒旗影里又斜阳。何处谱宫商。瓜皮艇子春愁重，倚孤篷、閒爇心香。

有井能歌艳曲，无波未减清狂。
偈颂八十七首
释慧开（宋代）

日月循环成底事，衲僧切忌眼麻迷。
真饶透彻威音外，也落侬家第二要。
急荐取，莫迟疑。
坐看东君行正令，大鹏一举到天池。
西江月 其二
仇远（元代）

楚塞残星几点，关山明月三年。长亭犹有竹如椽。

可惜中郎不见。

折柳新愁未歇，落梅旧梦谁圆。何人吹向内门前。

一片鹧鸪清怨。
留别安凤
徐侃（唐代）

君寄长安久，耻不还故乡。我别长安去，切在慰高堂。

不意与离恨，泉下亦难忘。
送公远
钟渤（明代）

风起紫薇垣，浪涌黄湾水。迟迟曲江棹，落落南州士。

偕计五百年，奋翼八千里。鹊翻今日坛，乌啄香椒子。

清响巴山钟，洗我筝笛耳。
生查子·烟雨晚晴天
魏承班（五代）

烟雨晚晴天，零落花无语。难话此时心，梁燕双来去。
琴韵对薰风，有恨和情抚。肠断断弦频，泪滴黄金缕。
夏日黄平倩邀饮崇国寺葡萄林，同江进之、丘长孺、方子公及两弟，分韵得阁字
袁宗道（明代）

数亩葡萄林，浓条青若若。垂藤如幡幢，布叶如帷幕。

交蔓为宝如，缀实成璎珞。蜩蝉递代响，清越钧天乐。

寒泉绕膝流，坐久怯衣薄。霞外四五朋，一笑破缠缴。

依岸排绳床，科头兼赤脚。语或禅或玄，杂之以诙谑。

露葵带雨烹，云芽拣水瀹。石砌滴琤琤，铜铛鸣霍霍。

拇阵分两曹，夺爪如相搏。百罚嫌觥小，取钵代杯杓。

锦江气豪宕，新都质文弱。其馀尽楚人，赋性俱脱略。

乡语虽粗丑，动麈珠错落。三伏此中消，万卷束高阁。
题圆觉寺跳珠轩
张镃（宋代）

箨龙来向石根蟠，幻出摩居跃翠盘。
今日山中晴亦雨，可无风过发清寒。
水次髑髅
梅尧臣（宋代）

不知谁氏子，枯首在沙洲。
肉化乌鸢腹，肢残波浪头。
曾闻南面乐，宁有九原愁。
厚葬不为贵，汉官其登丘。
有感
倪城（清代）

古今无贵贱，一律入荒邱。乐事灰中火，浮生水上沤。

草枯春自发，人去物难留。世代沧桑变，谁持海屋筹。
蓦山溪·艰难时世
冯时行（宋代）

艰难时世。万事休夸会。官宦误人多，道是也、终须不是。功名事业，已是负初心，人老也，发白也，随分谋生计。如今晓得，更莫争闲气。高下与人和，且觅个、置锥之地。江村僻处，作个老渔樵，一壶酒，一声歌，一觉醺醺睡。
送丘秀才游越
皎然（唐代）

山情与诗思，烂熳欲何从。夜舸谁相逐，空江月自逢。

春期越草秀，晴忆剡云浓。便拟将轻锡，携居入乱峰。
晚登连天观望越台山
杨万里（宋代）

暮山如淡复如浓，烟拂山前一两重。
山背更将霞万疋，生红锦障褁青峰。
庆原堂诗为萍乡刘氏作 其四
吴当（元代）

福庆之实，既坚既栗。晔晔灵芝，毓秀于室。
状元古井
黄琏（明代）

状元南国名千古，井附公名亦到今。月夜影中仍郊往，春时地下尚龙吟。

香生翰墨当年事，祀有潢污异代心。残漏一篇诗脉在，源头应许后人寻。
古艳曲 其一
杨慎（明代）

皎皎复盈盈，倾国更倾城。珊瑚丝结网，苕华玉篆名。

宫女多相妒，非关君薄情。
赐刘辉及第
宋仁宗（宋代）

治世求才重，公朝校艺精。
临轩升造士，入彀得群英。
并蹑云梯峻，联登桂籍荣。
庇民思善政，慈惠体予情。
句
王度（宋代）

雅分供余食，鸽乱著残棋。
题画四幅为吴德厚赋
杨廉（唐代）

山高径路微，林深茅屋小。读易者何人，焚香坐清晓。
了斋自警六首
陈瓘（宋代）

文书难写伏羲书，字外成篇始见渠。
赐也能分可不可，一瓢居士只如愚。
遗衣坛
陈焕（宋代）

一点残灯照夜阑，洞深云气逼人寒。
仙翁从此乘鸾去，不见遗衣见古坛。
瑞龙吟·崇效寺看牡丹，用清真韵
夏孙桐（清代）

城南路。还见绣陌横芜，绀墙欹树。名花偏傍空王，石坛净扫，来寻胜处。

小延伫。无恙笑春人面，暖风当户。酣香染彻仙衣，亸烟簇簇，翩翩欲语。

多少繁华姚魏，酒阑云散，销歌沈舞。难得过门相呼，游侣逢故。

钿车锦障，都入伤心句。僧寮外、茶烟歇影，苔茵迟步。

寸寸斜阳去。何人向说，凭阑意绪。春事留残缕。休更问、明朝无端风雨。

对花慰藉，燕雏相絮。
夏日访友
俞晖（明代）

万绿新齐花影沈，四围脩竹绝尘侵。主人不见空来去，看尽白云山色深。
买石得云饶
林希逸（宋代）

自笑生涯拙，天公意赠君。买来千载石，饶得四时云。

秃笔书新券，苍苔带旧纹。眼前长秀润，分外是氤氲。

定价元非玉，宜贫可当熏。时哉为雨去，利与世均分。
句
张潞（宋代）

策勋蓑笠上，自是一云台。
吊阳信马贰守
潘希曾（明代）

宿草惊心岁月忙，人生不死是流芳。频年宦辙甘棠在，一脉书香燕翼长。

樽酒几人思北海，门楣有客坦东床。全归况复稀年近，蒿薤徒劳道路伤。
送刘十三南游
欧阳修（宋代）

决决汴河流，橹声过晚浦。
行客问吴山，舟人多楚语。
春深紫兰泽，夏早黄梅雨。
时应赋登眺，聊以忘羁旅。
渊源堂十二诗 其七 辉声斋
王十朋（宋代）

功名就烜赫，遗训可能忘。待献明光赋，蜚声满四方。
送赵英仲司户
杨万里（宋代）

绍兴人物赵户部，身作长城护瓜步。
佛狸送死缘有人，援臂不侯得非数。
只今曾孙户掾公，吏能官政有祖风。
南山可摇判难夺，东海不冤阴有功。
吾州上了本曹印，谒帝明光当得觐。
秋风正紧送搏扶，九万程涂人莫问。
将归示苏生 其一
杨彝珍（清代）

春雨湿蓬径，得得跫音响。皎然秀骨清，照座何森爽。

气欲无一秀，小心亲几杖。引我窔奥烛，如作白日仰。

高观洞古今，疑滞凭开朗。月弦九见彀，崇情欢夕赏。

归心逼霜朔，行泛离舟桨。不见六一翁，惓惓徐无党。
送李益之侍郎致政归庐山
司马光（宋代）

水底元无月，衣中自有珠。
六尘皆外物，万法尽迷涂。
瀑布寒云湿，觚棱瑞气扶。
遥知至乐地，不异在京都。
送同官叶榷院造朝二首
赵汝鐩（宋代）

满岁尘埃共，交情骨肉亲。
我犹京口客，君已日边人。
波及无忘晋，渠成亦利秦。
西湖约携手，两岸柳摇春。
次韵昌甫 其八
韩淲（宋代）

看梅动是隔年期，僧寺逢花正此时。火拨白灰相对榻，酒倾清醥亦盈卮。

幽幽寒事空如梦，历历閒情独寄诗。怜我倦游还薄宦，南枝和雪又纷披。
自河源陆行如循梅雨齐天气颇佳偶成古风
李纲（宋代）

宿雨乍开霁，新旸倏飞升。峤南瘴毒地，乃尔气候清。

束装遵陆途，夹道松林青。我家大江南，及此归有程。

山禽亦为喜，林间啭新声。况复抵衡宇，童稚欢相迎。

入室酒盈樽，聊以慰平生。已矣勿复道，晚节师渊明。
昭君怨
卢照邻（唐代）

合殿恩中绝，交河使渐稀。
肝肠辞玉辇，形影向金微。
汉宫草应绿，胡庭沙正飞。
愿逐三秋雁，年年一度归。
田家杂兴 其二
童轩（明代）

步履出东郭，南风溪午时。偶来松树下，伫立澹忘机。

野老见我至，情亲语依依。桑柔蚕已浴，麦深雉初飞。

俯仰玩物理，逍遥咏而归。寄谢王良子，虚名徒尔为。
上元怀古二首
李山甫（唐代）

南朝天子爱风流，尽守江山不到头。总是战争收拾得，

却因歌到破除休。尧行道德终无敌，秦把金汤可自由。

试问繁华何处有，雨苔烟草古城秋。

争帝图王德尽衰，骤兴驰霸亦何为。君臣都是一场笑，

家国共成千载悲。排岸远樯森似槊，落波残照赫如旗。

今朝城上难回首，不见楼船索战时。
自中都归题胜业寺古柏
廖行之（宋代）

昔闻南山下，有柏古且奇。
书痴守寒窗，一见嗟无期。
归从软红尘，乃识苍虬姿。
青青十亩荫，凛凛千年枝。
山灵日守护，斧斤谁侵欺。
孤根久盘踞，珍干分逶迤。
飘萧爽气生，蓊蔚祥云低。
九龙出同穴，宛转犹相持。
高标足古意，贞操长遐栖。
岂无金芝秀，琐琐夸一时。
岂无豫章灵，屑屑关兴衰。
何如此嘉树，毁誉无欣悲。
传闻禹所植，往事谁能稽。
安得子墨卿，写作无声诗。
奉和七夕宴两仪殿应制
苏颋（唐代）

灵媛乘秋发，仙装警夜催。月光窥欲渡，河色辨应来。

机石天文写，针楼御赏开。窃观栖鸟至，疑向鹊桥回。
江虞仲生日
王庭圭（宋代）

王春正月东风回，星桥铁锁明夜开。鳌山千仞接云汉，平地五色移蓬莱。

公家今夕果何夕，适逢间气生英才。清都虎豹失呵禁，九关转钮驱河魁。

烂柯山头瑞烟起，太白之精天上来。却来人间知几载，少日声名震寰海。

太学高文擅俊场，江南刺史多遗爱。江边父老祝长年，南极年来一星在。

明年此夕从宸游，鳌山正出鳌头外。新莺百啭柳初青，龙池凤阁遥相待。
濮安懿王夫人挽词 其一
文彦博（宋代）

令淑王藩表，恩荣代邸尊。笃生为圣嗣，善述在神孙。

吉兆凭崧麓，真归傃濮园。宾天虽日远，国本自灵源。
凉意
苏泂（宋代）

凉意满中庭，乾坤洗濯清。
鹊河通海浪，萤火乱天星。
便觉黄花近，休看白发生。
客床眠不稳，起坐听秋声。
大功不宰
释重顯（宋代）

牛头峰顶锁重云，独坐寥寥寄此身。
百鸟不来春又过，不知谁是到庵人。
楼上曲
薛季宣（宋代）

楼头月白良夜深，美人睡起搊胡琴。咿嚘怨抑如诚诉，四弦了不谐琴音。

推琴凭栏歌一曲，为声不成气不续。和愁拥面归锦帷，曲肱展转愁相属。

床前蛟烛光荧荧，乍明乍灭如参星。

卷衾起来问高烛，能知妾意还不能。烛如不解人深意，如何伴妾长垂泪。

澄思微物本无情，有怀触目皆伤志。眠来复坐坐复眠，不交两睫时潸然。

自惟命薄多离恨，春宵镇长迟曙天。亲知问得郎书不，低头无言堕红雨。

迟回捩泪强为容，不成一语愁还主。何人远自日边归，殷勤为问郎归期。

待得郎归与俱隐，不教被劾缘蛾眉。
赵通判挽诗 其一
林希逸（宋代）

世守祗儒术，才优奏最频。官终半刺史，孝事两家亲。

长葛碑仍在，甘棠爱尚新。赵公陂上下，遥想泣遗民。
札克丹鄂佛浴营观蒙古骑生马歌
王会汾（清代）

札克丹营气萧爽，沙坡澶漫连平壤。诸蕃游骑争驱入，雾鬣风平恣来往。

呼韩晚上羊臛羹，幔城合奏琵琶筝。曲终更呈舞马戏，奚官碧眼虬髭狞。

鞭鞘一拂马齐纵，附尾缘平不施鞚。千夫疾跃万夫唱，雪花旋卷尘飞霿。

注坡蓦涧走侁侁，舞袂交竿捷有神。忽然坠地势惊绝，双如健鹘翻轻身。

举后蹶前双制拽，凌虚制变争尾发。马间出入马不知，逸态雄姿转相发。

至尊一顾神浺瀜，人马咸资控驭工。少府金钱服官绮，拜恩蹈舞擎归笼。

卡轮竞出寻荒垒，筚篥唤风山月起。御营镫火灿华星，万丈烟光夜凝紫。
南安军
程师孟（宋代）

今日平安出岭时，瘴氛犹觉润征衣。
一条路入江南去，万里人从海上归。
句 其一
赵鼎臣（宋代）

词源江海浩奔忙，句法风骚森出入。
刘寺庭犀盛开
释居简（宋代）

凤井庭犀玉载腴，楼前楼后著花初。不须素幌萦檀篆，只放鲜花入绮疏。

恨弗同寻姑射住，却疑僦得广寒居。露零夜老秋衣薄，独自裴回绕屋除。
赠霆伯侄
姚勉（宋代）

灵源聚英气，融作云霞精。
霆伯挹其秀，胸府怀光晶。
诵书过万卷，落笔超群英。
文章有余力，武诗吟性情。
短章或大篇，点翰长风生。
或吐健丽句，气象高峥嵘。
云涛汹万里，出没蛟龙惊。
或写閒逸句，句法如天成。
微泉溜石壁，清吹调松声。
或句和且婉，纯如奏英茎。
晴风舞雪絮，晓日歌春莺。
或句端且严，凛凛不可轻。
星辰列云汉，营垒森甲兵。
变化千万状，发越无定名。
清标镇浮态，沈谢隳文成。
劲气拟古作，甫白焚诗泓。
不负飘逸姿，孰争前辈衡。
学海不汗漫，安见酌复盈。
文章用无尽，盖以天才宏。
宏才戏翰墨，笔势宜如倾。
譬之一轮月，皎皎当天明。
晴辉照春夜，花柳皆敷荣。
高秋爽气盛，桂影翻凄清。
又如百川水，滔滔地中行。
江湖风雨霁，碧色连天平。
奔流出三峡，谹吼雷霆争。
诗歌具众体，古人所难并。
子诗得神助，逸思随纵横。
失手堕之地，声作金石铿。
俊才有如此，九万飞鹏程。
卑哉沟渎中，安可容鱣鲸。
子以见吾家，人才世登瀛。
勉哉复祖业，谨勿寒宗盟。
某也习箕裘，生涯风露檠。
家徒四壁立，独以道为耕。
文章厌卑薾，壮志思轩轰。
纷纷笑余子，藐视如孩婴。
诗书自娱悦。终日关柴荆。
欣然得子至，倒屣来相迎。
佳篇出见遗，未读颜先頳。
迁乔不择木，求通乃于盲。
视我如土鷃，视子如鹪鹏。
英风当远避，况敢事酬赓。
新篘日初熟，我姑酌彼觥。
晚风入帘幕，窗外斜阳晴。
红炉坐相对，檐马声鏦铮。
试将今古诗，与子细共评。
幽怀味此乐，鼓瑟仍吹笙。
胡为不留处，驾言欲西征。
清饮不可再，使我摇心旌。
努力各自爱，共濯江湖缨。
种菊
梁宪（明代）

种菊东篱下，时防细草侵。高天同雨露，异地别晴阴。

人力何能免，根株各自深。玉堂非不好，野趣在山林。
圣驾幸东宫
姜特立（宋代）

仙仗天临下五云，承华气象一时新。
薰风澹荡飘黄{撒扌换比}，瑞脑纷纭点裀。
彩服戏时天一笑，宝卮捧处日重轮。
从今家国同休庆，且寿双亲一万年。
汉苑行 其二
毛奇龄（清代）

秋风歌罢柏梁材，上苑春回承露台。朝来殿使探莺去，日暮宫官试马来。
贼平贺本路史禽良叔弥忠四首
王迈（宋代）

宽地人来着脚安，好修纕蕙更纫兰。
贵游淡似孤寒士，达宦贫纫初品官。
医国名方留肘后，忧民心事集眉端。
浮荣过眼归尽，独鲁灵光耐久看。
颂古
释道颜（宋代）

南无观世音菩萨，补陀岩上红莲舌。
不知成佛是何时，打刀须用并州铁。
九月十日府委撞点巡铺马上得四绝 其一
萧立之（宋代）

更阑持檄走乌衣，立马阶除月上时。急唤睡魔君且去，天街聊作看灯嬉。
经无可旧居兼伤贾岛
刘沧（唐代）

尘室寒窗我独看，别来人事几凋残。书空萧寺一僧去，

雪满巴山孤客寒。落叶堕巢禽自出，苍苔封砌竹成竿。

碧云迢递长江远，向夕苦吟归思难。
次韵大受过苏企道晚饮
郭印（宋代）

痛饮忘形处，清谈得意时。
为怜非恶客，还看出新诗。
交道真难合，人情岂易知。
林泉他日约，杖屦且相随。
杂曲歌辞。杨柳枝
韩琮（唐代）

梁苑隋堤事已空，万条犹舞旧春风。

那堪更想千年后，谁见杨花入汉宫。
题范蠡五湖图
李曾伯（宋代）

美妇天下有，忠臣古来稀。
去国不洁名，避世良知几。
宁侣我舟楫，毋著君宫闱。
平生万事足，偕老五湖归。
寄题四川总饷陈郎中筹边堂
项安世（宋代）

四寸红牙一幄筹，万山牛马去如流。
天西日落长安近，塞外云开滴博收。
草奏隃麋宫墨重，谈兵鸡舌宝香浮。
都将湖海元龙气，压倒文饶百尺楼。
寄余仲诚
汪藻（宋代）

千岩雪齐消，烟日暧春事。端忧昧佳节，独宿松下寺。

绕屋泉雨鸣，焚香户深闭。残僧荷锄出，幽鸟下庭戏。

将期道心复，敢惬栖遁志。起望吾家云，风清雁成字。
鸣鹤遗音　苏武慢 其十一 并序
凌云翰（元代）

仙客难逢，白云谁扫，知是采芝何处。皓鹤归来，金鸡啼罢，梦断阆风玄圃。

松下高歌，橘中残著，饥后自餐龙脯。待偷桃，曼倩重来，为问木公金母。

君不见、洞里桃花，花间啼鸟，又是一番春暮。弱水三千，巫山十二，指点虚无归路。

君抱琴来，我邀君饮，我醉欲眠君去。向人间、游遍朱门，静看只如蓬户。
读书灯
许梦青（清代）

鸡窗独坐每邀君，继日空成不世勋。只眼遍窥天禄秘，寸心尽照石渠文。

人誇暗室光明地，我道熙朝纠缦云。还有馀辉能射斗，压低剑气夜中分。

白地光明是我师，忆来有味是儿时。辛勤到底无人识，甘苦唯应让子知。

一点丹心星耿耿，千秋青眼月迟迟。夜阑还得生花梦，曾见文通绝妙词。